રાજસ્થાનમાં વસુંધરા રાજે સરકારે 'મુસ્લિમ ગામો'ના નામ બદલ્યાં!
નવગુજરાત સમય | Publish Date: Aug 9 2018 10:00PM
મંડફિયાને 'સાવરિયાજી', 'મિયા કા બાડા' ને 'મહેશ નગર' થયું
રાજસ્થાનમાં વિધાનસભાની ચૂંટણીને માંડ ત્રણ-ચાર મહિના બાકી છે, ત્યારે ભાજપ સરકારે નવા રાજકીય દાવ ખેલ્યો છે. હિંદુ બહુમતી ધરાવતા ગામના 'મુસ્લિમ' નામ બદલવામાં આવી રહ્યાં છે. રાજસ્થાન સરકારની ભલામણને આધારે ભારત સરકારે એવાં ૧૫ ગામોના નામો બદલવાની પ્રક્રિયા શરુ કરી છે.
રાજસ્થાન સરકારના રેવન્યુ વિભાગે ગામના નવા નામો માટે જાહેરનામું પ્રગટ કરી રહી છે. સરકારનું કહેવું છે કે ગામની પંચાયતની ભલામણ પર આ નિર્ણય લેવાયો છે. ગામના લોકોનું કહેવું છે કે, એમની માંગ લાંબા સમયથી હતી, જેનો અમલ હવે થઈ રહ્યો છે.
રાજસ્થાન સરકારે બાડમેર જિલ્લાના 'મિયા કા બાડા' ગામનું નામ 'મહેશ નગર' કર્યું છે. 'મિયા કા બાડા' નામનું સાઈનબોર્ડ હટાવીને જિલ્લા કલેક્ટરે 'મહેશ નગર' બોર્ડ લગાવી દીધું છે. આ ગામમાં ફક્ત ત્રણ ઘર જ મુસ્લિમ સમુદાયના છે. અજમેર જિલ્લાના સલેમાબાદનું નામ બદલીને 'શ્રી નિંબાર્ક તીર્થ' કરવામાં આવ્યું છે. ગામમાં ફક્ત એક મુસ્લિમ પરિવાર જ રહે છે. ઝૂંઝનૂમાં બે ઈસ્માઈલપુરા છે, જ્યાં ફક્ત હિંદુઓની વસ્તી છે.
એક ઈસ્માઈલપુરાનું નામ પિચનવા ખુર્દ અને બીજા ઈસ્માઈલપુરાનું નામ કૈલાસનગર અથવા ઈશ્વરનગર રખાશે. આ બંને ગામમાં એક પણ મુસ્લિમ પરિવાર રહેતો નથી. આજ રીતે ચિતૌડગઢ નજીક મંડફિયા ગામ છે, જ્યાં વિખ્યાત સાંવલિયા શેઠનું મંદિર આવેલું છે. આ ગામનું નામ સત્તાવાર રીતે 'સાવલિયાજી' કરવાની માંગ થઈ રહી છે. ચિતોડગઢના મોહમ્મદપુરાનુ નામ 'મેડી કા ખેડા', નવાબપુરાનું નામ નઈસરથલ, રામપુરા-આજમપુરાનું નામ 'સીતારામ જી કા ખેડા' કરવાનો પ્રસ્તાવ છે.